Man pleit op duisende kinderporno-aanklagte | Maroela Media
Man pleit op duisende kinderporno-aanklagte
William Beale (38), 'n rekenaar-ingenieur, het Maandag in die Knysna-streekhof gepleit op die meer as 18 000 kinderpornografie-aanklagte waarop hy tereg staan.
Beale het 'n pleitooreenkoms met die staat aangegaan waarvolgens hy skuldig gepleit het op die 18 644 aanklagte teen hom.
Die opstel van die klagstaat het tot verskeie vertragings in die saak gelei, wat nou al meer as twee jaar op die hofrol is. Een van die kwessies met die klagstaat was dat die direkteur van openbare vervolging wou hê dat die man aangekla moet word op elke individuele foto en dat elke foto in die klagstaat beskryf moet word. Die staat het aangedui daar is meer as 179 000 foto's wat met die saak verband hou.
Die foto's is glo gevind toe Belgiese en Suid-Afrikaanse polisie op 13 Januarie 2015 op Beale se huis in Plettenbergbaai toegeslaan het. Hulle het lêers met duisende foto's en video's van gewelddadige aanvalle gevind en internetadresse van meer as 300 ander vermeende pedofiele.
Kinderregte-aktiviste het intussen die hoop uitgespreek dat Beale swaar gevonnis sal word. Miranda Friedmann, direkteur van Vroue en Mans teen Kindermishandeling, het gesê hulle is hoopvol danksy 'n uitspraak verlede week in die Johannesburgse hooggeregshof waarin Warren Troy Knoop tot 32 keer lewenslange tronkstraf gevonnis vir verkragting en die besit van kinderpornografie.
"Elke foto van kinderpornografie is 'n kind wat seksueel geskend word en ons verwag dat die vonnis die gruwelike misdaad van die seksuele misbruik van kinders moet weerspieël."
Beale word op 18 April gevonnis.
Cosatu verbaas dat Molefe 'n LP gaan word
100 jaar tronkstraf is te min.
As ek elke dag die nuus lees wil dit vir my voorkom asof ons land met die mees siek, seksbehepte mense ter wereld sit!!! Wat gaan aan??